b"\n_START_ARTICLE_\nKun jouluaamu koittaa\n_START_PARAGRAPH_\nKun joulu valkeneepi on joululaulu ja -virsi, jonka ruotsinkielisen tekstin on kirjoittanut Betty Ehrenborg-Posse vuonna 1851. H\xc3\xa4n k\xc3\xa4\xc3\xa4nsi laulun saksalaisen Abel Bruckhardtin (1845) runosta. Melodia on 1800-luvun alusta saksalainen kansans\xc3\xa4velm\xc3\xa4, jonka s\xc3\xa4velt\xc3\xa4j\xc3\xa4\xc3\xa4 ei tunneta._NEWLINE_Laulu otettiin Ruotsin virsikirjaan (Den svenska psalmboken) vuonna 1986. Alkuper\xc3\xa4ist\xc3\xa4 suomennosta (vuodelta 1886) on uudistanut Anna-Mari Kaskinen 1995 Ruotsin kirkon suomenkielist\xc3\xa4 virsikirjaa varten. Kyseisess\xc3\xa4 virsikirjassa laulu alkaa sanoilla 'Kun jouluaamu koittaa'. T\xc3\xa4m\xc3\xa4 muoto on otettu my\xc3\xb6s vuonna 2016 uudistettuihin Siionin lauluihin._NEWLINE_Laulu on levinnyt laajalle, sill\xc3\xa4 se on k\xc3\xa4\xc3\xa4nnetty my\xc3\xb6s englanniksi sanoilla 'When Christmas Morn is Dawning'. Laulun melodiaa k\xc3\xa4ytet\xc3\xa4\xc3\xa4n Mikronesian kansallislaulun s\xc3\xa4velm\xc3\xa4n\xc3\xa4."